浦城勸糶
作者：真德秀
朝代：宋

paragraphs: 陽和二月春，草木皆生意。
那知田野間，斯人極憔悴。
殷勤問由來，父老各長喟。
富室不憐貧，千倉盡封閉。
只圖價日高，弗念民已弊。
去年值饑荒，自分無噍類。
幸哉活至今，且復遇豐歲。
庶幾一餉樂，養育謝天地。
豈期新春來，米穀更翔貴。
况又絕市無，縱有濕且碎。
何由充饑腸，何由飽孥累。
恨不死荒年，免復見憂畏。
我聞父老言，痛切貫心肺。
行行至平洲，景象頓殊異。
白粲玉不如，一升纔十四。
問誰長者家，作此利益事。
父老合掌言，子文姓陳氏。
起家本儒生，疇昔樂賑施。
憶昨艱食時，巨室爭謀利。
米斗三百餘，獨收七十二。
三都數千口，受彼更生惠。
開庫質敝衣，假此賙貧匱。
取本不取息，所活豈勝計。
我曹非此翁，久作溝中胔。
吁嗟薄俗中，乃有此高義。
吾邦賢使君，愛民均幼稚。
一聞平糶家，褒賞無不至。
或與旌門閭，或與錫金幣。
獨有潁川翁，寵光未之被。
故作行路謠，庶徹鈴齋邃。
且俾殖利徒，聞風默知愧。
並生穹壤間，與我皆同氣。
富者盍憐貧，有如兄恤弟。
惻隠仁之端，人人均有是。
頑然鐵石心，何異患風痹。
不仁而多財，聚易散亦易。
惟有種德家，福祿可長世。
不聞眉山蘇，盛美光傳記。
賣田救年荒，生子爲國器。
不見南浦毛，一惟利是嗜。
積穀幸年荒，生子遭黥隸。
天道極昭明，勿作幽遠視。
誰歟爲斯謠，西山真隠吏。